|  |  |
| --- | --- |
| Numri i lëndës: | 2018:048757 |
| Datë: | 23.01.2019 |
| Numri i dokumentit: | 00210551 |

**P.nr. 604/18**

**NË EMËR TË POPULLIT**

**GJYKATA THEMELORE NË PEJË-DEPARTAMENTI I PËRGJITHSHËM,** me gjyqtarin Shaqë Curri, me pjesëmarrjen e bashkëpunëtores profesionale Selvane Bukleta si procesmbajtëse, në çështjen penale kundër të pandehurit, P.K., për shkak të veprës penale lëndim i lehte trupor nga neni 188 par.1. pika 1.1 te KPRK-së, e sipas aktakuzës së PTH –së në Pejë, PP/II.nr. 1314/18 te datës 31.08.2018, pas mbajtjes së shqyrtimit fillestar, P.K., në të njëjtën ditë mori dhe shpalli publikisht, dhe me dt.23.01.2019, përpiloi këtë:

**A K T GJ Y K I M**

I pandehuri

**P.K., i biri i H. dhe nënës F., e gjinisë M., i lindur me dt. ......, në fshatin L., K- Deçan, ku edhe banon, identifikohet në bazë të lnj.nr. personal ......, ka të kryer shkollën e mesme, me profesion kamerier, i pa martuar, i gjendjes së dobët ekonomike, me nr. tel. 044-859-053, shqiptar, shtetas i R. së Kosovës, mbrohet në liri.**

**ËSHTË FAJTOR**

**Për shkak se:**

Me dt. 23.07.2018, rreth orës 01:30 min, në rr. “.......” në P., tjetrit i shkakton lëndime te lehta trupore, me pasoja te përkohshme për shëndetin dhe atë te dëmtuarës M. P., ne atë mënyrë qe derisa e dëmtuara M. kishte qene me djemtë e tezes duke u kthyer nga diskoteka, takohet m ete pandehurin P.i cili kishte qene i shoqëruar me dy persona tjerë, i njëjti kërkon nga viktima te bisedojnë por kur e dëmtuara refuzon e godet me grusht ne pjesën e barkut dhe derisa e dëmtuara largohen ne drejtim te veturës afër parkingut i pandehuri e godet me shuplake dhe grushton në fytyre, i pandehuri po ashtu e godet edhe tezakun e viktimës i cili tentoi ti ndihmonte asaj,

-me çka ka kryer vepër penale lëndimi i lehte trupor nga neni 188 par.1 pika 1.1 të KPRK-së.

Andaj, gjykata konform nenit 7, 41, 43,46, 73, 74, 75 par.1, nën par. 1.3, neni 188 par.1 pika 1.1 të KPRK-së dhe nenit 365 të KPP-së, të pandehurit i shqipton :

**DËNIM ME GJOBË**

Ashtu që të akuzuarit të lartcekur i përcaktohet dënimi me gjobë në shumë prej 150 (njëqind e

pesëdhjetë) euro, të cilin dënim obligohet që ta paguaj me se largu ne afat prej 15 ditësh, pas

plotfuqishmërisë se aktgjykimit.

Nëse i akuzuari nuk e paguan dënimin me gjobë të cekur si më lartë brenda afatit të caktuar, atëherë dënimi me gjobë do ti shndërrohet në dënim me burg në kohëzgjatje prej 15 ditësh ku një ditë burg do ti llogaritet 20 euro.

I pandehuri obligohet në paguarjen e shpenzimeve procedurale në shumë prej 20(njëzet) € dhe atë të paushallit gjyqësor shumën prej 15 (pesëmbëdhjetë) €, gjithsej në shumë prej 35 (tridhjetë e pesë) € në afat prej 15 ditësh, pas plotfuqishmërisë së këtij aktgjykimi.

I pandehuri obligohet që të paguajë taksën për programin e kompensimit të viktimave të krimit, në shumë prej 30 euro, në afat prej 15 ditësh pas plotfuqishmërisë së këtij aktgjykimi.

E dëmtuara M. P., për realizimin e kërkesës pasurore juridike, udhëzohet në kontest civil.

**A r s y e t i m**

Prokuroria Themelore në Pejë-Departamenti i Përgjithshëm, ka ngrit aktakuzë PP/II.nr. 1314/18, të dt. 31.08.2018, kundër të pandehurit P.K., për shkak të veprës penale lëndimi i lehte trupor nga neni 188 par.1 pika 1.1 të KPRK-së.

Konform nenit 245 të KPP-së me dt. 17.01.2019, është mbajtur seanca e shqyrtimit fillestar dhe bazuar ne dispozitën e nenit 244 të KPP-së, është konstatuar se prokurori i shtetit, ka përmbushur detyrimet që kanë të bëjnë me zbulimin e provave.

Gjykata konform dispozitave te nenit 246 par. 1, të KPP-së, e ka udhëzuar të pandehurin me të drejtat e tij, ku në këtë rast i pandehuri deklaroi se i ka kuptuar këto të drejta dhe ka shtuar se për mbrojtës nuk ka nevojë.

Pas leximit të aktakuzës, nga Prokurori i Shtetit, gjyqtari i vetëm gjykues, pasi që është bindur se i pandehuri e ka kuptuar aktakuzën, i ka dhënë mundësi të pandehurit qe të deklarohet për pranimin ose mospranimin e fajësisë, duke e njoftuar për rëndësinë dhe pasojat e pranimit të fajësisë.

I pandehuri e ka pranuar fajësinë për veprën penale cila i vihet në barrë, i vetëdijshëm për pasojat e pranimit të fajësisë, pranimin e ka bërë vullnetarisht, pa presion nga askush.

Gjyqtari i vetëm gjykues, ka marrë mendimin nga Prokurori i Shtetit, ku prokurori i shtetit është pajtuar me pranimin e fajësisë nga ana e të pandehurit nga se shihet së është i vullnetshëm dhe në përputhje me shkresat e lëndës.

Gjyqtari i vetëm gjykues, është i bindur, se pranimi i fajësisë nga ana e të pandehurit është bërë konform dispozitave të nenit 246 dhe 248 par 1 të KPP-së, pasi qe i pandehuri e kupton natyrën dhe pasojat e pranimit të fajit, pranimi i fajit mbështetet në faktet e çështjes dhe provat në të cilat edhe mbështet aktakuza siç janë: raporti i policit hetues H. K. i datës 23.07.2018, me numër te rastit 2018-DA\_1404, deklarata e te dëmtuarës M. P. e dhënë ne Stacion Policor ne Pejë me date 23.07.2018, deklarata e dëshmitarit K. K. e dhënë ne Stacion Policor ne Pejë me date 23.07.2018, deklarata e dëshmitarit A. K. e dhënë ne Stacion Policor ne Pejë me date 23.07.2018, deklarata e dëshmitarit A. K. e dhënë ne Stacion Policor ne Pejë me date 23.07.2018, deklarata e dëshmitarit B. P.e dhënë ne Stacion Policor ne Pejë me date 23.07.2018, deklarata e te pandehurit P.K. e dhënë ne Stacion Policor ne Pejë me date 23.07.2018,akt ekspertimi mjeko-ligjor i ekspertit dr. N. U. i datës 15.08.2018, dhe raporti mjekësor me numër 14541 i datës 23.07.2018 i lëshuar nga Spitali Regjional ne Pejë, pastaj aktakuza nuk përmban asnjë shkelje të qartë ligjore, ose gabim faktik, prandaj gjykata konform nenit 248 par 4 të KPP-së , ka pranuar pranimin e fajësisë nga i pandehuri.

Me faktet e ofruara, si dhe pranimin e fajësisë nga ana e të pandehurit është vërtetuar gjendja faktike si në dispozitiv te aktgjykimit. Nga gjendja e vërtetuar faktike si është përshkruar në dispozitiv të aktakuzës, pa dyshim rrjedh se në veprimet e të pandehurit P.K., qëndrojnë të gjitha elementet e veprës penale, lëndimi i lehte trupor nga neni 188 par.1 pika 1.1 të KPRK-së.

Gjykata nuk gjeti rrethana që përjashtojnë ndjekjen penale apo përgjegjësinë penale të pandehurit dhe i njëjti është penalisht përgjegjës. Sa i parket fajësisë i pandehuri ishte i vetëdijshëm për veprën e kryer dhe atë e ka kryer me dashje.

Duke vendosur lidhur me llojin dhe lartësinë e dënimit, gjykata i ka vlerësuar të gjitha rrethanat lehtësuese dhe rënduese në kuptim të nenit 73 par.1 të KPRK-së. Kështu si rrethana lehtësuese për të pandehurin, gjykata mori sjelljen korrekte në gjykatë, gjatë shqyrtimit fillestar, pranimin e fajësisë, sinqeritetin deklarues, pendimin për veprën e kryer, si dhe faktin se i pandehuri me pare nuk ka qene i dënuar dhe se ndaj tij nuk udhëhiqet ndonjë procedure tjetër penale, ndërsa si rrethana rënduese nuk gjeti.

Sipas bindjes së gjyqtarit, dënimi i shqiptuar, duke i marrë për bazë rrethanat e përmendura më lartë, është dënim i drejtë, në harmoni me peshën e veprës penale dhe shkallën e përgjegjësisë së të pandehurit. Gjyqtari i vetëm gjykues, gjithashtu ka konstatuar se me këto dënime mund të arrihet edhe qëllimi i dënimit, nga neni 41 i KPRK, i cili konsiston në parandalimin e të pandehurit nga kryerja e veprave penale në të ardhmen dhe të bëjë rehabilitimin e tij; të parandalojë personat e tjerë nga kryerja e veprave penale dhe të shprehë gjykimin shoqëror për veprën penale, ngritjen e moralit dhe forcimin e detyrimit për respektimin e ligjit.

Duke u bazuar ne nenin 450 par. 1 dhe 2 nënpar 2.1 dhe 2.6 të KPPRK-se, gjykata ka përcaktuar shpenzimet procedurale, për paushallin gjyqësor në shumë prej 20 (njëzet) euro, duke u bazuar ne shpenzimet që janë shkaktuar nga fillimi i kësaj procedure e deri ne përfundimin e saj.

Konform nenit 39 par.1, 2, 3, nënpar.3.1, të ligjit për kompensimin e viktimave të krimit, e obligoi në pagesën e taksë, si në dispozitiv të këtij aktgjykimi.

Konform nenit 463 par. 2 të KPP-së, për realizimin e kërkesës pasurore juridike të dëmtuarin e udhëzoi në kontest civil.

Nga arsyet e cekura më lartë konform nenit 365 të KPP-së, është vendosur si në dispozitiv të këtij aktgjykimi, ndërsa konform nenit 370 të KPP-së, gjykata përpiloj këtë aktgjykim.

**GJYKATA THEMELORE NË PEJË-DEPARTAMENTI I PËRGJITHSHËM,**

**P.nr.604/18, dt. 23.01.2019**

**Bashkëpunëtorja profesionale GJ Y Q T A R I**

Selvane Bukleta Shaqë Curri

**KËSHILLA JURIDIKE:**

Kundër këtij aktgjykimi është e lejuar

ankesa në afat prej 15 ditësh, nga dita

e marrjes, Gjykatës së Apelit në Prishtinë,

e nëpërmjet të kësaj gjykate.